[pic] | KOMISIJA EVROPSKIH SKUPNOSTI |

Bruselj, 12.9.2007

COM(2007) 514 konč.

2007/0188 (COD)

Predlog

ODLOČBA EVROPSKEGA PARLAMENTA IN SVETA

o sodelovanju Skupnosti v programu za raziskave in razvoj, ki ga je sprejelo več držav članic ter je namenjen podpiranju MSP, ki se ukvarjajo z raziskavami in razvojem

(predložila Komisija)

OBRAZLOŽITVENI MEMORANDUM

OZADJE PREDLOGA |

Cilji Cilj tega predloga je na podlagi člena 169 Pogodbe ES sprejeti odločbo Evropskega parlamenta in Sveta o sodelovanju Skupnosti v skupnem programu za raziskave in razvoj Eurostars, ki ga je sprejelo več držav članic (v nadaljnjem besedilu „skupni program Eurostars“). Ta pobuda, ki izhaja iz programa EUREKA, bo podpirala mala in srednje velika podjetja, ki se ukvarjajo z raziskavami in razvojem (v nadaljnjem besedilu „MSP, ki se ukvarjajo z RR“), pri opravljanju tržno usmerjenih raziskav v nadnacionalnih projektih. 22 držav članic in pet drugih sodelujočih držav v programu EUREKA[1] se je načeloma zavezalo, da bodo finančno prispevale k skupnemu programu Eurostars z zneskom 300 milijonov EUR v šestih letih trajanja tega programa. Skupnost bo sofinancirala program Eurostars z zneskom do 100 milijonov EUR. Z izvajanjem člena 169 dejavnosti držav članic presegajo samo usklajevanje raziskovalnih programov, saj dejavno sodelujejo pri prostovoljnem povezovanju, ki vključuje znanstvene, upravne in finančne vidike. Znanstveno povezovanje vključuje skupno opredelitev in uresničevanje znanstvenih in tehnoloških dejavnosti ter centralizirano izbiro predlogov za projekte na podlagi znanstvene odličnosti in predvidenega gospodarskega učinka. Upravno povezovanje zahteva učinkovito izvedbeno strukturo, odgovorno za centralizirano in učinkovito izvajanje skupnega program Eurostars. Finančno povezovanje vključuje oblikovanje večletnega finančnega načrta, h kateremu učinkovito prispevajo sodelujoče države članice, Islandija, Izrael, Norveška, Švica in Turčija. Razlogi za predlog Novembra 2004 je Svet za konkurenčnost[2] poudaril pomen MSP za evropsko rast in konkurenčnost, zaradi česar bi morale države članice in Komisija izboljšati učinkovitost in dopolnjevanje nacionalnih in evropskih programov podpore za MSP. Svet je predvsem spodbudil Komisijo, naj prouči možni razvoj programa od spodaj navzgor za MSP, ki se ukvarjajo z raziskavami. Svet je opozoril tudi na pomembnost usklajevanja nacionalnih programov za razvoj evropskega raziskovalnega prostora (ERP) ter pozval države članice in Komisijo, naj tesno sodelujejo pri opredeljevanju omejenega števila področij za nadaljnjo uporabo člena 169. Svet je pozval Komisijo k nadaljnjemu razvoju sodelovanja in usklajevanja med evropskimi programi in Unijo, predvsem s programom EUREKA. Evropski parlament v „Resoluciji o znanosti in tehnologiji“[3] poudarja, da bi bilo treba pri podpiranju raziskav, razvoja in inovacij učinkoviteje in bolj usklajeno uporabiti druge mehanizme financiranja in podpore, kot je EUREKA. Parlament zagovarja okrepljeno sodelovanje med nacionalnimi raziskovalnimi programi in poziva Komisijo, naj sprejme pobude na podlagi člena 169 Pogodbe ES. Sedmi okvirni program[4] (v nadaljnjem besedilu „7OP“) zagotavlja možnost uvedbe takih pobud v skladu s členom 169 na področjih, opredeljenih v tesni povezavi z državami članicami. Sodelovanje Skupnosti v skupnih raziskovalnih programih je zlasti pomembno za obsežnejše evropsko sodelovanje v „spremenljivi geometriji“ med državami članicami, ki imajo skupne potrebe in/ali interese. V posebnih programih so opredeljena štiri področja[5], vključno z „MSP, ki se ukvarjajo z raziskavami“ („Eurostars“) v posebnem programu „Zmogljivosti“[6]. Zato delovni program „Zmogljivosti“ zadeva tudi pobudo Eurostars[7]. |

Splošno ozadje 1.3.1 MSP v globaliziranem gospodarstvu in lizbonskem procesu MSP[8] obsegajo 99 % vseh podjetij v Evropi in so ključni za uspeh prenovljenega lizbonskega partnerstva za rast in zaposlovanje, saj so najpomembnejši vir inovacij in ustvarjanja delovnih mest[9]. Spopadajo se s številnimi težkimi izzivi: močna svetovna konkurenca v okviru vedno večje internacionalizacije vrednostnih verig, hitrejši življenjski cikel proizvodov, spremembe gospodarskih struktur in mednarodna delitev dela. Številni MSP imajo težave s ponovno uveljavitvijo na trgu. Vendar pa se lahko izkaže, da imajo inovativni MSP zaradi svoje majhnosti in prožne organizacije bistveno prednost v spreminjajočem se gospodarskem okolju, kar jim omogoča, da se hitro prilagodijo in pri tem izkoristijo nove tržne priložnosti. MSP, ki se ukvarjajo z RR, lahko zelo pomembno prispevajo pri uporabi znanosti in nove tehnologije za ustvarjanje inovativnih proizvodov, postopkov in storitev, s čimer prispevajo k doseganju lizbonskih ciljev. 1.3.2 MSP, ki se ukvarjajo z RR v Evropi MSP, ki se ukvarjajo z RR, so opredeljeni kot MSP z lastnimi raziskovalnimi zmogljivostmi. Ti MSP so družbe, ki temeljijo na znanju in tehnologiji/inovacijah ter imajo ključno vlogo v inovacijskem procesu. Na podlagi svojih raziskovalnih in razvojnih zmogljivosti lahko razvijajo proizvode, postopke ali storitve, ki imajo jasno inovativno ali tehnološko prednost. Raziskave in razvoj so ključni del njihove podjetniške strategije in poslovnih načrtov. Evropa ima premalo takih MSP, ki so uspešna na področju raziskav in razvoja in bi lahko rasla in postala pomembna v evropskem in svetovnem merilu[10]. Presenetljivo je, da je bilo 82 % velikih družb v ZDA, ustanovljenih po letu 1980, ustvarjenih na novo. V Evropi je bilo na novo ustvarjenih samo 37 % velikih družb, ustanovljenih po letu 1980[11]. Po poročanju je v Evropi manj MSP, ki se ukvarjajo z RR, poleg tega pa mala podjetja v ZDA v fazi rasti namenjajo več sredstev raziskavam in razvoju v primerjavi z evropskimi družbami. Evropa zaostaja pri spodbujanju rasti MSP, ki se ukvarjajo z RR. Nacionalne politike na tem področju so razdrobljene, posebni instrumenti na ravni Skupnosti pa pomanjkljivi. 1.3.3 Usklajevanje nacionalnih in evropskih raziskovalnih programov V „Oceni učinka in predhodnem vrednotenju“, opravljeni pri pripravi Sedmega okvirnega programa Skupnosti[12], je bilo ugotovljeno, da je nezadostno usklajevanje nacionalnih raziskovalnih politik glavna strukturna pomanjkljivost evropskega sistema za raziskave in razvoj. Ta razdrobljenost dejavnosti je resna ovira za popolno uresničitev ERP. Razlike v obliki in izvajanju nacionalnih programov otežujejo čezmejno znanstveno in tehnično sodelovanje ter povzročajo neučinkovito dodeljevanje sredstev. Potrebne so nove pobude za uveljavljanje boljše usklajenosti in sinergije med dejavnostmi, ki se opravljajo na ravni Skupnosti in držav članic. To bi moralo v celoti pozitivno vplivati na učinek raziskav in razvoja, ki se opravljajo po vsej Evropi, zaradi večjega obsega in boljšega celovitega dodeljevanja mobiliziranih virov. 1.3.4 Pobuda EUREKA in Okvirni program EUREKA je medvladna pobuda, ki je bila oblikovana leta 1985 in je namenjena podpiranju tržno usmerjenih nadnacionalnih projektov za raziskave in razvoj ter inovativnih projektov v vseh sektorjih. Vanjo je vključenih 38 članic, med njimi Evropska skupnost. Sporočilo Komisije o ERP iz leta 2000 je pozvalo k tesnejšim povezavam s pobudami, kot je EUREKA. Na ministrski konferenci programa EUREKA junija 2004 v Parizu je bil dosežen pomemben napredek, kar zadeva dejansko sodelovanje med Okvirnim programom in programom EUREKA. Ministri, pristojni za program EUREKA, in komisar za raziskave so pozvali Evropsko komisijo, naj prouči možnost vzpostavitve dejanskih finančnih mehanizmov, ki bi okrepili sodelovanje med programom EUREKA in Okvirnim programom, vključno z MSP, na podlagi instrumentov, kot sta člena 171 in 169 Pogodbe. Program EUREKA je nato razvil skupni program Eurostars, ki se bo uresničeval na podlagi člena 169 in je usmerjen v MSP z veliko možnostjo rasti. 1.3.5. Prejšnje dejavnosti in izkušnje Pri prvi pobudi na podlagi člena 169 v zvezi s kliničnimi preskušanji (EDCTP) je bilo pridobljeno ključno spoznanje, da lahko taka pobuda deluje učinkovito, samo če vključuje tri ravni povezovanja med nacionalnimi programi: znanstveno, upravno in finančno povezovanje. Pobuda EDCTP je pokazala, da je finančno povezovanje še posebno pomembno in da je treba na začetku zagotoviti, da se sodelujoče države finančno jasno zavežejo za več let. |

Obstoječe določbe na področju, na katero se nanaša predlog Čeprav imajo MSP dostop do številnih programov iz Okvirnega programa, trenutno ni nobenega posebnega programa, namenjenega MSP, ki se ukvarjajo z RR. MSP lahko sodelujejo v 7OP na dva načina. Prvič, MSP se spodbuja k sodelovanju pri skupnih projektih v okviru programa „Sodelovanje“. Poleg tega je ukrep „Raziskave v korist MSP“ namenjen MSP, ki potrebujejo zunanje izvajalce na področju raziskav in razvoja. Program EUREKA podpira tržno usmerjene nadnacionalne raziskovalne projekte brez tematskih omejitev. Partnerji pri projektu se morajo po prejetju spodbude EUREKA za financiranje obrniti na svoje nacionalne programe, ker ni centralnega mehanizma financiranja. Skupni program Eurostars dopolnjuje dejavnosti Okvirnega programa in programa EUREKA, tako da zagotavlja program od spodaj navzgor, posebno oblikovan za MSP, ki se ukvarjajo z RR. Skupni program Eurostars prepušča vodenje MSP, daje prednost majhnim konzorcijem, spodbuja tržno usmerjene raziskave ter rezultate pri sinhronizaciji in usklajevanju nacionalnih postopkov, poleg tega pa zagotavlja zavarovan mehanizem financiranja sodelujočim pri projektu. |

Usklajenost z drugimi politikami in cilji Unije MSP so ključni za uspeh prenovljenega lizbonskega partnerstva za rast in zaposlovanje[13]. Cilj programa Eurostars je spodbuditi posebno pomemben del MSP, ki se ukvarjajo z RR, ter tako prispevati k barcelonskemu cilju, da se 3 % BDP vložijo v raziskave. V okviru razvoja ERP[14] so bili predlagani bolj usklajeno izvajanje nacionalnih in evropskih raziskovalnih programov ter tesnejše povezave med evropskimi organizacijami za znanstveno in tehnološko sodelovanje, kot je program EUREKA. V zeleni knjigi o ERP, objavljeni pred kratkim, je navedena tudi vloga medvladnih mrežnih struktur, kot je EUREKA, ki bi lahko dodatno prispevale k skladnosti v okviru ERP[15]. K tem ciljem bo prispeval tudi program Eurostars. Program naj bi tudi pospešil razvoj okoljskih tehnologij, ekoloških inovacij, okolju prijaznih proizvodov in praks ter spodbudil MSP, da bi jih bolj uporabljali, s čimer bi omogočil učinkovitejše varstvo okolja. Poleg tega daje MSP iz EU prednost na zelenih trgih, kar je v skladu s političnimi pobudami EU[16]. |

POSVETOVANJE Z ZAINTERESIRANIMI STRANMI IN OCENA UčINKA |

Posvetovanje z zainteresiranimi stranmi |

Posvetovalne metode, glavni ciljni sektorji in splošni profil vprašancev Posvetovanje z zainteresiranimi stranmi 7OP se je začelo na podlagi Sporočila „Znanost in tehnologija, ključna pojma za prihodnost Evrope – Usmeritve politike za podpiranje raziskovanja v Uniji“ iz junija 2004. Cilj tega posvetovanja je bil vključiti širok krog zainteresiranih strani, ki se ukvarjajo z raziskovalnimi dejavnostmi, raziskovalnimi politikami in izkoriščanjem rezultatov raziskav. Posvetovanje z MSP o prihodnjih raziskovalnih politikah EU je potekalo v dveh stopnjah. Najprej je irsko predsedstvo EU organiziralo konferenco z naslovom „Raziskave, inovativnost in evropska MSP“, ki sta ji sledila konferenca „Vlaganje v raziskave in inovativnost“ in seja o „MSP, raziskavah, razvoju in inovativnosti“ pod nizozemskim predsedstvom. V drugi fazi sta bili novembra 2004 in januarja 2005 organizirani dve delavnici za zainteresirane strani MSP. Svetovalna skupina 7OP za MSP je bila obveščena o vsebini skupnega programa Eurostars, v zvezi s katero je bilo z njo opravljeno tudi posvetovanje. Člani Odbora za znanstvene in tehnološke raziskave so bili redno obveščeni o razvoju pobud na podlagi člena 169, z njimi so o tem potekala posvetovanja, sodelovali pa so tudi pri razpravi o povezovanju znanstvenih, upravnih in finančnih vidikov. V okviru programa EUREKA so o pobudi Eurostars potekale redne razprave z državami članicami. |

Povzetek odgovorov in njihovo upoštevanje Posvetovanje z zainteresiranimi stranmi kaže, da imajo ukrepi za podpiranje raziskav v MSP in njihove koristi močno podporo. Pri MSP, ki se ukvarjajo z raziskovalnimi dejavnostmi, je treba razlikovati med MSP, ki opravljajo raziskave in razvoj, ter MSP, za katere raziskave in razvoj opravljajo zunanji izvajalci. Politične pobude bi morale upoštevati potrebe teh različnih skupin. Nekatere zainteresirane strani so zagovarjale namenski program od spodaj navzgor, namenjen MSP, ki opravljajo raziskave. Zainteresirane strani so poudarile, da programi, osredotočeni na zunanje izvajanje raziskav in razvoja, niso primerni za MSP, ki bi radi opravljali svoje raziskave. Poleg tega so bili nekatere zainteresirane strani zaskrbljene, da imajo pri skupnih projektih Okvirnega programa MSP, ki opravljajo raziskave, premajhno vlogo. Priporočeno je bilo tudi, da bi bilo treba razviti skladnejši pristop pri različnih nacionalnih, regionalnih in evropskih programih financiranja z učinkovitim sodelovanjem med nacionalnimi in evropskimi pobudami, kot sta Okvirni program in program EUREKA. Odbor za znanstvene in tehnološke raziskave je razpravljal o štirih pobudah na podlagi člena 169 iz posebnih programov 7OP, med katerimi je Eurostars, ter ugotovil, da so v zelo napredni fazi razvoja. |

Možne politike in primerjava med njimi Komisija ni opravila celovite ocene učinka tega predloga. Vendar je bila opravljena predhodna ocena, v okviru katere se je obravnavalo in primerjalo več možnih politik ter je povzeta v nadaljevanju. Možnost 1: brez skupnega programa, brez 7OP Po tej hipotezi bi se lahko MSP, ki se ukvarjajo z RR, oprli samo na razpoložljive nacionalne programe. Vendar ti programi pogosto nimajo pravih spodbud, da bi razvijali mednarodne konzorcije, ki so potrebni za čim boljše izkoriščanje možnosti na evropski in svetovni ravni. Poleg tega bi odsotnost ukrepov na ravni Skupnosti povzročila večjo drobitev raziskovalnih prizadevanj in manj učinkovito javno porabo za raziskave zaradi nepotrebne podvojitve dela, povezanega z raziskavami in razvojem. Možnost 2: brez skupnega programa, samo 7OP 7OP zagotavlja MSP različne možnosti za sodelovanje v raziskovalnih in razvojnih dejavnostih. Program financiranja „Raziskave v korist MSP“ podpira MSP pri najemanju zunanjih izvajalcev na področju raziskav in tehnološkega razvoja. MSP lahko sodelujejo pri skupnih projektih v okviru programa „Sodelovanje“. Vendar pa MSP, ki se ukvarjajo z RR, pogosto delujejo na nišnih trgih, ki jih teme, opredeljene v delovnem programu, ne morejo vedno zajeti. Poleg tega je lahko časovni okvir neprimeren, zlasti ob upoštevanju dinamičnega, tržno usmerjenega pristopa raziskav in razvoja v teh družbah. Nazadnje ni nujno, da MSP vodijo te projekte. Cilj programa ERA-NET je usklajevati nacionalne in regionalne raziskovalne programe. Ukrep ERA-NET+ zagotavlja spodbudo za več nacionalnih programov, ki organizirajo skupen poziv, namenjen pa je premostitvi vrzeli med programov ERA-NET in členom 169. Vendar pa ta programa ne predvidevata uvedbe skupnega programa z dolgoročnim povezovalnim učinkom za sodelujoče nacionalne programe. Možnost 3: skupni program Eurostars Uporaba člena 169 Pogodbe je najučinkovitejša metoda za doseganje sodelovanja med nacionalnimi raziskovalnimi programi s skupnim izvajanjem celotnih programov ali večjih delov programov. To omogoča doseganje rezultatov, ki jih ni mogoče doseči z drugimi sredstvi zaradi obsega in raznolikosti mobiliziranih virov ter strukturnih učinkov združevanja prizadevanj Skupnosti in držav članic. Skupni program Eurostars zagotavlja pomemben vzvod za financiranje Skupnosti: prispevek Skupnosti znaša do 100 milijonov EUR, sodelujoče države članice, Islandija, Izrael, Norveška, Švica in Turčija pa bodo prispevali 300 milijonov EUR, kar pomeni, da bo imel program 400 milijonov EUR javnih sredstev. Če bi stopnje financiranja projektov znašale med 50 in 75 %, bi lahko program Eurostars med trajanjem mobiliziral od 133 do 400 milijonov EUR[17] dodatnih zasebnih finančnih sredstev. Skupni program Eurostars je posebno oblikovan za MSP, ki se ukvarjajo z RR, in zagotavlja pristop od spodaj navzgor, kar je zlasti pomembno, ker ta podjetja pogosto delujejo na nišnih trgih in se morajo hitro odzivati na novo povpraševanje na trgu. Tem MSP bo omogočil, da začnejo in vodijo tržno usmerjene projekte s partnerjem(-ji), ki najbolje dopolnjujejo njihove sposobnosti in zmogljivosti. Nazadnje, cilj skupnega programa Eurostars je zagotavljati hitre postopke odločanja, sinhronizacijo in usklajevanje nacionalnih postopkov ter zavarovana finančna sredstva sodelujočim pri izbranih projektih. |

Zakaj uporaba člena 169? Primerjava različnih možnih politik je pokazala, da je sodelovanje Skupnosti v skupnem raziskovalnem programu na podlagi člena 169 edina možnost, ki bi omogočila reševanje vseh vprašanj, povezanih s podporo MSP, ki se ukvarjajo z RR: podpora MSP, ki se ukvarjajo z raziskavami, je trenutno precej razdrobljena in nima skladnega pristopa; treba je preseči usklajevanje nacionalnih programov, tako da se združijo nacionalni viri in viri Skupnosti ter uvede skupni program, prilagojen potrebam teh MSP; s sodelovanjem Skupnosti v skupnem programu Eurostars na podlagi člena 169 je dejansko izpolnjeno tesnejše sodelovanje med programom EUREKA in Okvirnim programom, ki je temelj uresničitve evropskega raziskovalnega prostora; z uporabo člena 169 je ustvarjen okvir, ki združuje kritično maso virov in omogoča trajno povezovanje nacionalnih programov, vključno z znanstvenimi, upravnimi in finančnimi vidiki; uporaba člena 169 omogoča pomemben vzvod za finančna sredstva Skupnosti, saj naj bi po pričakovanjih 100 milijonov EUR mobiliziralo skupno med 433 in 700 milijonov EUR nacionalnih javnih sredstev ter zasebnih sredstev. Z uresničevanjem in financiranjem skupnih dejavnosti v okviru skupnega programa Eurostars se bo oblikoval dinamičen proces, ki bo povzročil povezovanje sodelujočih nacionalnih programov, okrepil znanstveno in tehnološko odličnost ter izboljšal učinkovitost pri upravljanju, s čimer bo prispeval k uresničitvi ciljev evropskega raziskovalnega prostora. |

PRAVNI ELEMENTI PREDLOGA |

Povzetek predlaganih ukrepov Cilj pobude Eurostars je ustvariti skupni program za raziskave in razvoj z zagotavljanjem potrebnega pravnega in organizacijskega okvira za obsežno evropsko sodelovanje med državami članicami v zvezi z uporabnimi raziskavami in inovacijami na področju MSP, ki se ukvarjajo z RR. Avstrija, Belgija, Ciper, Češka, Danska, Estonija, Finska, Francija, Nemčija, Grčija, Madžarska, Irska, Italija, Latvija, Litva, Nizozemska, Poljska, Portugalska, Romunija, Slovenija, Španija in Švedska (v nadaljnjem besedilu „sodelujoče države članice“) ter Islandija, Izrael, Norveška, Švica in Turčija (v nadaljnjem besedilu „druge sodelujoče države“) so se sporazumeli, da bodo uskladili in skupaj uresničevali dejavnosti, katerih cilj je prispevati k skupnemu programu Eurostars. Ocenjuje se, da je skupna vrednost njihovega sodelovanja najmanj 300 milijonov EUR v šestletnem obdobju, ki ga zajema program. Da bi se povečala učinek in kritična masa skupnega programa Eurostars ter spodbudila boljša povezanost sodelujočih nacionalnih programov, mora Skupnost sodelovati in prispevati do 100 milijonov EUR pod pogojem učinkovitega izvajanja in finančnih obveznosti držav članic v skladu z merili, določenimi v odločitvi o 7OP. |

Pravna podlaga Predlog za skupni program Eurostars temelji na členu 169 Pogodbe ES, ki predvideva sodelovanje Skupnosti v raziskovalnih programih, ki jih izvaja več držav članic. Ta predlog ustreza posrednemu centraliziranemu upravljanju v skladu z določbami člena 54(2)(c) Finančne uredbe. V skladu s členom 56 Finančne uredbe Komisija najprej pridobi dokazila o obstoju in ustreznem delovanju subjekta, ki je pristojen za izvajanje, med drugim postopkov za dodeljevanje subvencij, sistema notranjega nadzora, ustreznega računovodskega sistema in neodvisne zunanje revizije. |

Načelo subsidiarnosti Načelo subsidiarnosti se uporablja, če ta predlog ne spada v izključno pristojnost Skupnosti. |

Države članice ne morejo zadovoljivo doseči ciljev predloga, ker v nacionalnih programih po navadi ni zadostno obravnavano globalizirano okolje MSP, ki se ukvarjajo z RR. Nacionalni programi pogosto nimajo možnosti za zadovoljivo usklajeno in sinhronizirano financiranje čezmejnih skupnih projektov MSP. |

Dodana vrednost ukrepov Skupnosti je precejšnja, ker bo intervencija Skupnosti omogočila oblikovanje novega pravnega okvira, v katerem se lahko združijo finančna sredstva Skupnosti in nacionalna finančna sredstva v okviru skupne strategije za spodbujanje nadnacionalnih skupnih projektov na področju raziskav in razvoja, ki jih začnejo in vodijo MSP, ki se ukvarjajo z RR. Združevanje virov iz nacionalnih programov in virov Skupnosti omogoča doseganje kritične mase, s katero se je mogoče ustrezneje odzivati na izzive za MSP, ki se ukvarjajo z RR. To sicer ne bi bilo mogoče z uporabo obstoječih struktur v Okvirnem programu in v okviru nacionalnih programov. |

Učinek finančnega vzvoda za nacionalna in zasebna finančna sredstva za raziskave in razvoj je precejšen, saj bi lahko prispevek Skupnosti v višini 100 milijonov EUR mobiliziral od 433 do 700 milijonov EUR nacionalnih javnih in zasebnih sredstev v korist MSP, ki opravljajo RR, kar pomeni, da bi se pomnožila od 4- do 7-krat. |

Predlog je zato skladen z načelom subsidiarnosti. |

Načelo sorazmernosti Predlog je v skladu z načelom sorazmernosti zaradi naslednjega(-ih) razloga(-ov). |

Skupni program Eurostars je namenjen združevanju dejavnosti raziskav in razvoja na področju MSP, ki se ukvarjajo z RR, po vsej Evropi. Centralizirano upravljanje programa bo zagotovilo usklajenost izvajanja ukrepov. Vloga Skupnosti je omejena na zagotavljanje spodbud za boljše usklajevanje in povezovanje ter zagotavljanje sinergije ustreznih dopolnilnih dejavnosti v skladu z Okvirnim programom ter programom za konkurenčnost in inovativnost. Države članice bodo odgovorne za razvoj vseh operativnih vidikov za sodelovanje v programu Eurostars. |

Predlagana organizacijska struktura zagotavlja čim manjše upravno breme, tako da je namenska struktura odgovorna za celovito načrtovanje, organizacijo razpisov in ocen, spremljanje projektov in upravljanje prispevka Skupnosti. Dejansko plačevanje sodelujočim v izbranih projektih bodo upravljali organi za financiranje, ki jih imenujejo sodelujoče države članice. |

Izbira instrumentov |

Predlagani instrument je postopek soodločanja Evropskega parlamenta in Sveta, s katerim se izvaja člen 169. |

PRORAčUNSKE POSLEDICE |

Proračunska posledice tega predloga so že vključene v pravno podlago 7OP[18] in v posebni program 7OP „Zmogljivosti“. Sporazum, ki ga skleneta Komisija in namenska izvedbena struktura, zagotovi, da se zaščitijo finančni interesi Skupnosti. |

DODATNE INFORMACIJE |

Poenostavitev |

Predlog predvideva poenostavitev administrativnih postopkov za javne organe (EU ali nacionalne) in subjekte zasebnega prava. |

EU se bo sporazumevala neposredno z namensko strukturo za izvajanje programa Eurostars, ki bo odgovorna za dodeljevanje in spremljanje prispevka Skupnosti ter za poročanje o njegovi uporabi. |

Prejemniki finančnih sredstev programa Eurostars za raziskave bodo imeli koristi zaradi uporabe nacionalnih pravil financiranja, s katerimi so bolje seznanjeni. |

Klavzula o pregledu/reviziji/časovni omejitvi veljavnosti |

Predlog vključuje klavzulo o pregledu. 5.3. |

Evropski gospodarski prostor Predlagani akt zadeva EGP in se mora zato razširiti na Evropski gospodarski prostor. |

2007/0188 (COD)

Predlog

ODLOČBA EVROPSKEGA PARLAMENTA IN SVETA

o sodelovanju Skupnosti v programu za raziskave in razvoj, ki ga je sprejelo več držav članic ter je namenjen podpiranju MSP, ki se ukvarjajo z raziskavami in razvojem (Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti ter zlasti člena 169 in drugega odstavka člena 172 Pogodbe,

ob upoštevanju predloga Komisije[19],

ob upoštevanju mnenja Evropskega ekonomsko-socialnega odbora[20],

v skladu s postopkom iz člena 251 Pogodbe[21],

ob upoštevanju naslednjega:

1. Sklep št. 1982/2006/ES Evropskega Parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013) (v nadaljnjem besedilu „Sedmi okvirni program“)[22] ureja sodelovanje Skupnosti v raziskovalnih in razvojnih programih, ki jih izvaja več držav članic, ter v strukturah, ustanovljenih za izvajanje teh programov, v smislu člena 169 Pogodbe.

2. Sedmi okvirni program je opredelil več meril za določanje področij za take pobude v skladu s členom 169: pomembnost za cilje Skupnosti, jasna opredelitev cilja, ki ga je treba izpolniti, in njegova pomembnost za cilje Okvirnega programa, že obstoječa osnova (obstoječi ali predvideni nacionalni raziskovalni programi), evropska dodana vrednost, kritična masa ob upoštevanju obsega in števila vključenih programov ter podobnost dejavnosti, ki jih zajemajo, in učinkovitost člena 169 kot najprimernejšega sredstva za doseganje ciljev.

3. Odločba Sveta št. 974/2006 z dne 19. decembra 2006 o posebnem programu „Zmogljivosti“ za izvajanje Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013)[23] (v nadaljnjem besedilu „posebni program Zmogljivosti“) opredeljuje pobudo na podlagi člena 169 na področju malih in srednje velikih podjetij (MSP), ki se ukvarjajo z raziskavami, kot eno od področij, primernih za sodelovanje Skupnosti v nacionalnih raziskovalnih programih, ki se izvajajo skupaj na podlagi člena 169 Pogodbe.

4. Svet je v sklepih z dne 24. septembra 2004 priznal pomembno vlogo, ki jo ima Okvirni program pri pospeševanju razvoja evropskega raziskovalnega prostora (ERP), in v zvezi s tem poudaril, kako pomembna je krepitev vezi med ERP in evropskimi medvladnimi organizacijami, kot je program EUREKA.

5. Svet je v sklepih z dne 25. in 26. novembra 2004 poudaril pomen MSP za evropsko rast in konkurenčnost, zaradi česar bi morale države članice in Komisija izboljšati učinkovitost ter dopolnjevanje nacionalnih in evropskih programov podpore za MSP. Spodbudil je Komisijo, naj prouči možni razvoj programa od spodaj navzgor za MSP, ki se ukvarjajo z raziskavami. Svet je opozoril na pomembnost usklajevanja nacionalnih programov za razvoj ERP. Svet je pozval države članice in Komisijo, naj tesno sodelujejo pri opredeljevanju omejenega števila področij za nadaljnjo uporabo člena 169 Pogodbe. Svet je pozval Komisijo k nadaljnjemu razvoju sodelovanja in usklajevanja med Skupnostmi in dejavnostmi, ki se opravljajo v okviru medvladnih struktur, zlasti s programom EUREKA, ob sklicevanju na ministrsko konferenco EUREKA z dne 18. junija 2004.

6. Evropski parlament v resoluciji o znanosti in tehnologiji[24] spodbuja države članice k sprejetju fiskalnih in drugih spodbud za pospeševanje industrijske inovativnosti, vključno s povezavami s programom EUREKA, zlasti v zvezi z MSP, in poudarja, da bo ERP mogoč samo, če bo Unija namenila večji delež sredstev za raziskave z namenom tesnejšega usklajevanja evropskih, nacionalnih in regionalnih politik na področju raziskav, tako v smislu njihovih tem kot financiranja, ter če bodo ta sredstva dodatno namenjena politiki na področju raziskav v državah članicah in med njimi. Evropski parlament meni, da bi bilo treba pri podpiranju raziskav, razvoja in inovacij učinkoviteje in bolj usklajeno uporabiti druge mehanizme financiranja in podpore, pri čemer med drugim omenja program EUREKA. Zahteva okrepljeno sodelovanje med nacionalnimi raziskovalnimi programi in poziva Komisijo, naj sprejme pobude na podlagi člena 169 Pogodbe ES.

7. Komisija je v Sporočilu z dne 4. junija 2003[25] poudarila pomen sodelovanja MSP v neposrednih ukrepih za podporo raziskav in inovativnosti, kar je ključno za spodbujanje inovativne zmogljivosti obsežnih delov gospodarstva.

8. Številni raziskovalni in razvojni programi ali dejavnosti, ki jih izvajajo posamezne države članice na nacionalni ravni, da bi podprle raziskovalne in razvojne (RR) dejavnosti v MSP, na evropski ravni trenutno niso zadovoljivo usklajeni ter ne omogočajo skladnega pristopa na evropski ravni za učinkovit program za raziskave in tehnološki razvoj.

9. V želji po skladnem pristopu na evropski ravni na področju MSP, ki se ukvarjajo z raziskavami in razvojem (RR), ter po učinkovitem ukrepanju je več držav članic v okviru programa EUREKA sprejelo pobudo za vzpostavitev skupnega raziskovalnega in razvojnega programa, imenovanega „Eurostars“ (v nadaljnjem besedilu „skupni program Eurostars“), da bi se ustvarila kritična masa v smislu upravljanja in finančnih sredstev ter združili dodatno strokovno znanje in razpoložljivi viri iz različnih držav v Evropi.

10. Cilj skupnega programa Eurostars je podpreti MSP, ki se ukvarjajo z RR, z zagotavljanjem potrebnega pravnega in organizacijskega okvira za obsežno evropsko sodelovanje med državami članicami, kar zadeva uporabne raziskave in inovacije na vseh tehnoloških ali industrijskih področjih, v korist teh MSP. Avstrija, Belgija, Ciper, Češka, Danska, Estonija, Finska, Francija, Nemčija, Grčija, Madžarska, Irska, Italija, Latvija, Litva, Nizozemska, Poljska, Portugalska, Romunija, Slovenija, Španija in Švedska (v nadaljnjem besedilu „sodelujoče države članice“) ter Islandija, Izrael, Norveška, Švica in Turčija (v nadaljnjem besedilu „druge sodelujoče države“) so se sporazumeli, da bodo uskladili in skupaj uresničevali dejavnosti, kateri cilj je prispevati k skupnemu programu Eurostars. Ocenjuje se, da je skupna vrednost njihovega sodelovanja najmanj 300 milijonov EUR v predlaganem šestletnem obdobju. Finančni prispevek Skupnosti mora znašati največ 25 % celotnega javnega prispevka k skupnemu programu Eurostars, ki je po ocenah 400 milijonov EUR.

11. Za večji učinek skupnega programa Eurostars so se sodelujoče države članice in druge sodelujoče države sporazumele o takem sodelovanju Skupnosti v skupnem programu Eurostars. Skupnost mora prispevati do 100 milijonov EUR med trajanjem skupnega programa Eurostars. Ker skupni program Eurostars izpolnjuje znanstvene cilje Sedmega okvirnega programa in ker področje skupnega programa Eurostars spada v okvir „Raziskav v korist MSP“, ki je del posebnega programa Zmogljivosti iz Sedmega okvirnega programa, je treba finančni prispevek Skupnosti zagotoviti iz proračunskih sredstev, dodeljenih za ta del.

12. Finančno podporo Skupnosti je treba zagotoviti glede na opredelitev finančnega načrta, ki temelji na formalnih obvezah pristojnih nacionalnih organov, da skupaj izvajajo raziskovalne in razvojne programe ter dejavnosti na nacionalni ravni in prispevajo k financiranju izvajanja skupnega programa Eurostars.

13. Skupno izvajanje nacionalnih raziskovalnih programov zahteva ustanovitev ali obstoj posebne izvedbene strukture, kot je določeno v posebnem programu Zmogljivosti.

14. Sodelujoče države članice so se sporazumele o taki namenski izvedbeni strukturi za izvajanje skupnega programa Eurostars.

15. Namenska izvedbena struktura mora prejemati finančna sredstva Skupnosti in zagotavljati učinkovito izvajanje skupnega programa Eurostars.

16. Prispevek Skupnosti je odvisen od sredstev, ki jih dodelijo sodelujoče države članice in druge sodelujoče države ter od dejanskega plačevanja njihovih finančnih prispevkov.

17. Izplačilo prispevka Skupnosti je odvisno od splošnega sporazuma, ki ga skleneta Komisija in namenska izvedbena struktura ter vsebuje podrobno ureditev uporabe prispevka Skupnosti. Ta splošni sporazum vsebuje določbe, ki so potrebne, da se zagotovi zaščita finančnih interesov Skupnosti.

18. Obresti, ki jih ustvari finančni prispevek Skupnosti se obravnavajo kot namenski prejemki v skladu s členom 18(2) Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti[26] (v nadaljnjem besedilu „Finančna uredba“). Komisija lahko ustrezno poviša najvišji prispevek Skupnosti, ki je naveden v tej odločbi.

19. Skupnost ima pravico zmanjšati finančni prispevek, če se skupni program Eurostars izvaja neustrezno, delno ali z zamudo ali če sodelujoče države članice in druge sodelujoče države ne prispevajo ali delno ali z zamudo prispevajo k financiranju skupnega programa Eurostars, pod pogoji, določenimi v sporazumu, ki ga skleneta Skupnost in namenska izvedbena struktura.

20. Za učinkovito izvajanje skupnega programa Eurostars mora namenska izvedbena struktura tretjim osebam, ki sodelujejo v skupnem programu Eurostars in so izbrane na podlagi razpisov za zbiranje predlogov, odobriti finančno podporo.

21. V skladu s Finančno uredbo in Uredbo Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Finančne uredbe[27] (v nadaljnjem besedilu „Izvedbena pravila“) se prispevek Skupnosti upravlja v okviru posrednega centraliziranega upravljanja v skladu z določbami člena 54(2)(c) in člena 56 Finančne uredbe ter členov 35 in 41 Izvedbenih pravil.

22. Skupnemu programu Eurostars se lahko pridruži katera koli država članica.

23. V skladu s cilji Sedmega okvirnega programa lahko v skupnem programu Eurostars sodelujejo države, pridružene Sedmemu okvirnemu programu, ali druge države, če je tako sodelovanje predvideno z ustreznim mednarodnim sporazumom ter če s tem soglašajo Komisija in sodelujoče države članice.

24. Skupnost mora imeti v skladu s Sedmim okvirnim programom pravico, da se sporazume o pogojih svojega finančnega prispevka za skupni program Eurostars, kar zadeva sodelovanje katere koli države, pridružene Sedmemu okvirnemu programu, v skupnem programu Eurostars ali, kadar je to bistveno za izvajanje tega programa, sodelovanje drugih držav, med njegovim izvajanjem v skladu s pravili in pogoji, določenimi v tej odločbi.

25. Sprejeti je treba ustrezne ukrepe za preprečevanje nepravilnosti in goljufij ter storiti vse potrebno za povračilo izgubljenih, nepravilno izplačanih ali nepravilno porabljenih sredstev v skladu z Uredbo Sveta (ES, Euratom) št. 2988/95 z dne 18. decembra 1995 o zaščiti finančnih interesov Evropskih skupnosti[28], Uredbo Sveta (ES, Euratom) št. 2185/96 z dne 11. novembra 1996 o pregledih in inšpekcijah na kraju samem, ki jih opravlja Komisija za zaščito finančnih interesov Evropskih skupnosti pred goljufijami in drugimi nepravilnostmi[29], ter Uredbo (ES) št. 1073/1999 Evropskega parlamenta in Sveta o preiskavah, ki jih izvaja Evropski urad za boj proti goljufijam (OLAF)[30].

26. Ključno je, da raziskovalne dejavnosti, ki se izvajajo v okviru skupnega programa Eurostars, upoštevajo temeljna etična načela, vključno s tistimi iz člena 6 Pogodbe o Evropski uniji in Listine Evropske unije o temeljnih pravicah, ter načelo enakosti spolov.

27. Komisija mora opraviti vmesno oceno kakovosti in učinkovitosti izvajanja skupnega programa Eurostars ter napredka pri doseganju zastavljenih ciljev, pa tudi končno oceno –

SPREJELA NASLEDNJO ODLOČBO:

Člen 1

28. Skupnost pri izvajanju Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013) (v nadaljnjem besedilu „Sedmi okvirni program“), sprejetega s Sklepom št. 1982/2006/ES, finančno prispeva k raziskovalnemu in razvojnemu programu Eurostars (v nadaljnjem besedilu „skupni program Eurostars“), ki ga skupaj izvajajo Avstrija, Belgija, Ciper, Češka, Danska, Estonija, Finska, Francija, Nemčija, Grčija, Madžarska, Irska, Italija, Latvija, Litva, Nizozemska, Poljska, Portugalska, Romunija, Slovenija, Španija in Švedska (v nadaljnjem besedilu „sodelujoče države članice“) ter Islandija, Izrael, Norveška, Švica in Turčija (v nadaljnjem besedilu „druge sodelujoče države“).

29. Skupnost izplača finančni prispevek, ki je ekvivalent največ tretjine dejanskih prispevkov sodelujočih držav članic in drugih sodelujočih držav, z zgornjo mejo 100 milijonov EUR v šestih letih trajanja skupnega programa Eurostars, ki se začne z začetkom veljavnosti te odločbe. Finančni prispevek Skupnosti se doda najmanj 300 milijonom EUR, ki jih prispevajo sodelujoče države članice in druge sodelujoče države. Finančni prispevek Skupnosti torej znaša največ 25 % celotnega javnega prispevka k skupnemu programu Eurostars, ki je po ocenah 400 milijonov EUR.

30. Finančni prispevek Skupnosti se izplača iz proračunskih sredstev, dodeljenih za „Raziskave v korist MSP“, ki je del posebnega programa Zmogljivosti, s katerim se izvaja Sedmi okvirni program v skladu z Odločbo 2006/974/ES (v nadaljnjem besedilu „posebni program Zmogljivosti“).

Člen 2

Finančni prispevek Skupnosti je odvisen od:

31. dokazov sodelujočih držav članic in drugih sodelujočih držav, da se skupni program Eurostars iz Priloge I k tej odločbi učinkovito izvaja;

32. tega, da sodelujoče države članice in druge sodelujoče države ali organizacije, ki jih imenujejo sodelujoče države članice in druge sodelujoče države, uradno ustanovijo ali imenujejo strukturo, ki je pravna oseba (v nadaljnjem besedilu te odločbe „namenska izvedbena struktura“) ter pristojna za izvajanje skupnega programa Eurostars in prejemanje, dodeljevanje in spremljanje finančnega prispevka Skupnosti v skladu s členom 54(2)(c) in členom 56 Finančne uredbe;

33. uvedbe ustreznega in učinkovitega modela upravljanja za skupni program Eurostars v skladu z ureditvijo iz Priloge II k tej odločbi;

34. učinkovitega izvajanja dejavnosti na podlagi skupnega programa Eurostars iz Priloge I k tej odločbi, ki ga opravlja namenska izvedbena struktura in vključuje objavljanje razpisov za zbiranje predlogov za dodelitev nepovratnih sredstev;

35. obveznosti sodelujočih držav članic in drugih sodelujočih držav, da prispevajo k financiranju skupnega programa Eurostars ter dejanskemu plačevanju finančnih prispevkov, zlasti k financiranju udeležencev v projektih, izbranih na podlagi razpisov za zbiranje predlogov v okviru programa Eurostars;

36. usklajenosti s predpisi Skupnosti o državni pomoči in zlasti s predpisi iz Okvira Skupnosti za državno pomoč za raziskave in razvoj ter inovacije[31];

37. zagotavljanja visoke stopnje znanstvene odličnosti, upoštevanja etičnih načel v skladu s splošnimi načeli Sedmega okvirnega programa in načela enakosti spolov ter prispevanja k trajnostnemu razvoju in

38. oblikovanja določb o pravicah intelektualne lastnine, ki izhajajo iz dejavnosti, izvajanih v okviru skupnega programa Eurostars, ter izvajanja in usklajevanja raziskovalnih in razvojnih programov ter dejavnosti, ki jih sodelujoče države članice ter druge sodelujoče države na nacionalni ravni izvajajo tako, da prispevajo k spodbujanju ustvarjanja takega znanja ter podpiranju širše uporabe in razširjanja ustvarjenega znanja.

Člen 3

Dodelitev finančne podpore tretjim osebam, ki jo opravlja namenska izvedbena struktura pri izvajanju skupnega programa Eurostars, in zlasti finančne podpore za udeležence v projektih, izbranih na podlagi razpisov za zbiranje predlogov za dodelitev nepovratnih sredstev, se opravlja na podlagi načel enakega obravnavanja in preglednosti. Finančna podpora se tretjim osebam dodeli na podlagi znanstvene odličnosti in pričakovanega gospodarskega učinka ob upoštevanju posebnih značilnosti ciljne skupine MSP ter v skladu z načeli in postopki iz Priloge I k tej odločbi.

Člen 4

Ureditev finančnega prispevka Skupnosti, pravila v zvezi s finančno odgovornostjo in pravicami intelektualne lastnine ter podrobna pravila za zagotavljanje finančne podpore namenske izvedbene strukture tretjim osebam se določijo s splošnim sporazumom, ki ga skleneta Komisija v imenu Skupnosti in namenska izvedbena struktura, ter letnimi sporazumi o financiranju.

Člen 5

V skladu s členom 18(2) Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti se obresti, ki jih ustvari finančni prispevek Skupnosti, dodeljen skupnemu programu Eurostars, obravnavajo kot namenski prejemki. Komisija lahko ustrezno poviša najvišji prispevek Skupnosti iz člena 1.

Člen 6

Če se skupni program Eurostars ne izvaja ali se izvaja neustrezno, delno ali z zamudo ali če sodelujoče države članice in druge sodelujoče države ne prispevajo k financiranju skupnega programa Eurostars ali prispevajo delno ali z zamudo, lahko Skupnost zmanjša svoj finančni prispevek glede na dejansko izvajanje skupnega programa Eurostars in obseg javnih sredstev, ki jih zagotavljajo sodelujoče države članice in druge sodelujoče države za izvajanje skupnega programa Eurostars pod pogoji iz sporazuma, ki ga skleneta Komisija in posebna namenska izvedbena struktura.

Člen 7

Sodelujoče države članice in druge sodelujoče države pri izvajanju skupnega programa Eurostars sprejmejo zakonodajne, regulativne, upravne ali druge ukrepe za zaščito finančnih interesov Skupnosti. Sodelujoče države članice in druge sodelujoče države zagotovijo zlasti ustrezna jamstva v zvezi s celotnim povračilom kakršnih koli zneskov, dolgovanih Skupnosti, iz namenske izvedbene strukture.

Člen 8

Komisija in Računsko sodišče lahko prek svojih uradnikov ali zastopnikov opravljata vse preglede in inšpekcije, da se zagotovi ustrezno upravljanje sredstev Skupnosti in da se zaščitijo finančni interesi Skupnosti pred zlorabami ali nepravilnostmi. V ta namen sodelujoče države članice in druge sodelujoče države in/ali namenska izvedbena struktura Komisiji in Računskemu sodišču pravočasno predložijo vse ustrezne dokumente.

Člen 9

Komisija sporoči vse ustrezne informacije Evropskemu parlamentu, Svetu in Računskemu sodišču. Sodelujoče države članice in druge sodelujoče države so pozvane, da prek namenske izvedbene strukture predložijo Komisiji kakršne koli dodatne informacije, ki jih zahtevajo Evropski parlament, Svet in Računsko sodišče v zvezi s finančnim upravljanjem namenske izvedbene strukture.

Člen 10

Katera koli država članica se lahko pridruži skupnemu programu Eurostars na podlagi pravil iz te odločbe.

Člen 11

Katera koli tretja država članica se lahko pridruži skupnemu programu Eurostars na podlagi pravil iz te odločbe, če je tako sodelovanje predvideno z ustreznim mednarodnim sporazumom in če s tem soglašajo Komisija, sodelujoče države članice ter druge sodelujoče države.

Člen 12

Skupnost se lahko na podlagi pravil iz te odločbe ali kakršnih koli izvedbenih pravil in ureditev sporazume o pogojih svojega finančnega prispevka, kar zadeva sodelovanje katere koli države, pridružene Sedmemu okvirnemu programu, v skupnem programu Eurostars ali, kadar je to bistveno za izvajanje skupnega programa Eurostars, sodelovanje katere koli druge države.

Člen 13

1. Letno poročilo o Sedmem okvirnem programu, ki se predloži Evropskemu parlamentu in Svetu v skladu s členom 173 Pogodbe, vključuje povzetek dejavnosti skupnega programa Eurostars na podlagi letnega poročila, ki ga Komisiji predloži namenska izvedbena struktura.

2. Komisija opravi vmesno oceno skupnega programa Eurostars dve leti po začetku skupnega programa Eurostars. Ta ocena vsebuje kakovost in učinkovitost izvajanja skupnega programa Eurostars, vključno z znanstvenim, upravnim in finančnim povezovanjem, ter napredka pri doseganju zastavljenih ciljev, vključno s priporočili o najprimernejših načinih za dodatno okrepitev povezovanja. Komisija sporoči ugotovitve te ocene Evropskemu parlamentu in Svetu skupaj s svojimi pripombami in po potrebi s predlogi za prilagoditev te odločbe.

3. Komisija ob koncu skupnega programa Eurostars opravi končno oceno tega programa. Rezultati končne ocene se preložijo Evropskemu parlamentu in Svetu.

Člen 14

Ta odločba začne veljati dan po objavi v Uradnem listu Evropske unije .

Člen 15

Ta odločba je naslovljena na države članice.

V Bruslju, […]

Za Evropski parlament Za Svet

Predsednik Predsednik

[…] […]

PRILOGA I

Opis ciljev in dejavnosti skupnega programa Eurostars

I. Cilji

Cilj te pobude, ki so jo predstavile države članice EUREKA, je uvedba skupnega programa Eurostars, namenjenega MSP, ki se ukvarjajo z raziskavami in razvojem (RR). Ti MSP so družbe, ki temeljijo na znanju in tehnologiji/inovacijah ter imajo ključno vlogo v inovacijskem procesu. Za njih je značilna močna usmerjenost k strankam ali tržna usmerjenost, prizadevajo pa si za doseganje trdnega mednarodnega položaja z vodenjem zelo inovativnih, tržno usmerjenih projektov. Na podlagi svojih raziskovalnih in razvojnih zmogljivosti lahko razvijajo proizvode, postopke ali storitve, ki imajo jasno inovativno ali tehnološko prednost. Družbe se lahko razlikujejo glede na velikost in obseg dejavnosti ter so na primer uveljavljena podjetja z izkušnjami na področju najsodobnejših raziskovalnih in razvojnih dejavnosti, usmerjenih v uporabo, ali pa obetavna na novo ustanovljena podjetja. Raziskave in razvoj so ključni del njihove podjetniške strategije in poslovnih načrtov. Te družbe morajo biti MSP v smislu Priporočila Komisije 2003/361/ES[32].

Cilj skupnega programa Eurostars je podpreti te MSP, ki se ukvarjajo z RR, tako da:

39. se vzpostavi trajnostni evropski mehanizem podpore za raziskave in razvoj, namenjen MSP, ki se ukvarjajo z RR;

40. spodbuja MSP k temu, da ustvarjajo nove gospodarske dejavnosti na podlagi rezultatov raziskav in razvoja ter da hitreje pripeljejo na trg nove proizvode, postopke in storitve, kot bi bilo to sicer mogoče;

41. spodbuja tehnološki in poslovni razvoj ter internacionalizacijo teh družb.

Skupni program Eurostars dopolnjuje obstoječe nacionalne in evropske programe, namenjene podpiranju MSP, ki se ukvarjajo z RR, pri inovativnem procesu.

Prispeval bo k evropski konkurenčnosti, inovativnosti, zaposlovanju, gospodarskim spremembam, trajnostnemu razvoju in varstvu okolja ter doseganju lizbonskih in barcelonskih ciljev. Kot pobuda 27 držav udeleženk programa EUREKA bo s pristopom od spodaj navzgor podpiral raziskave, razvoj in predstavitvene dejavnosti, ki jih opravljajo nadnacionalni konzorciji pod vodstvom MSP, ki se ukvarjajo z RR, ter po potrebi sodeloval z raziskovalnimi organizacijami in/ali velikimi podjetji.

Namen skupnega programa Eurostars je prilagajanje in usklajevanje zadevnih nacionalnih raziskovalnih in inovacijskih programov, da se vzpostavi skupni program za znanstveno, upravno in finančno povezovanje, ki bo pomembno prispeval k uresničitvi evropskega raziskovalnega prostora. Znanstveno povezovanje se doseže s skupno opredelitvijo in izvajanjem dejavnosti v okviru skupnega programa Eurostars. Upravno povezovanje se doseže z uporabo sekretariata programa EUREKA kot namenske izvedbene strukture. Njena naloga je upravljanje skupnega programa Eurostars in spremljanje njegovega izvajanja, kot je podrobneje opredeljeno v Prilogi II. Finančno povezovanje pomeni, da sodelujoče države dejansko prispevajo k financiranju skupnega programa Eurostars, kar vključuje zlasti obveznost financiranja udeležencev v izbranih projektih Eurostars iz nacionalnih namenskih proračunskih sredstev za program Eurostars.

Ta pobuda si mora dolgoročno prizadevati za razvoj tesnejšega znanstvenega, upravnega in finančnega povezovanja. Sodelujoče države članice, Islandija, Izrael, Norveška, Švica in Turčija (v nadaljnjem besedilu „sodelujoče države“) morajo okrepiti povezovanje in odpraviti obstoječe nacionalne zakonodajne ovire za mednarodno sodelovanje.

II. Dejavnosti

Glavna dejavnost skupnega programa Eurostars so raziskovalne in razvojne dejavnosti pod vodstvom enega ali več MSP, ki se ukvarjajo z RR in imajo sedež v sodelujočih državah. Raziskovalne in razvojne dejavnosti se lahko opravljajo na celotnem znanstvenem in tehnološkem področju ter:

42. se izvajajo prek nadnacionalnih projektov, pri katerih sodeluje več partnerjev, med katerimi sta vsaj dva neodvisna udeleženca iz različnih sodelujočih držav, ter se ukvarjajo z dejavnostmi na področju raziskav, tehnološkega razvoja, predstavitev, usposabljanja in razširjanja. Pri teh projektih lahko sodelujejo tudi raziskovalne organizacije, univerze ali velike družbe;

43. jih večinoma izvajajo MSP, ki se ukvarjajo z RR, pri čemer morajo prispevati vsaj 50 % stroškov, povezanih z raziskavami in razvojem pri projektu. Oddaja manjših del podizvajalcem se lahko obračuna, če je to potrebno za projekt;

44. so osredotočene na tržno usmerjene raziskave in razvoj, biti morajo kratko- do srednjeročne ter se ukvarjati z izzivi na področju raziskav in razvoja; MSP mora(jo) zagotavljati sposobnost uporabe rezultatov projekta v realnem časovnem okviru;

45. vodi in usklajuje jih eden od sodelujočih MSP, ki se ukvarjajo z RR, tako imenovani „vodilni MSP“.

Poleg tega se za spodbujanje programa Eurostars in krepitev njegovega učinka v omejenem obsegu podpirajo tudi dejavnosti posredništva, spodbujanja programa in mrežnega povezovanja . Te vključujejo organizacijo delavnic in vzpostavljanje stikov z drugimi zainteresiranimi stranmi, kot so vlagatelji in upravljavci znanja.

III. Pričakovani dosežki izvajanja programa

Glavni dosežek skupnega programa Eurostars je novi skupni evropski raziskovalni in razvojni program za MSP, ki se ukvarjajo z RR, s pristopom od spodaj navzgor, ki temelji na programu EUREKA in ga sofinancirajo sodelujoči nacionalni raziskovalni in razvojni programi ter Evropska skupnost.

Namenska izvedbena struktura pripravi letno poročilo, v katerem je podroben pregled izvajanja skupnega programa (postopek ocenjevanja in izbire, statistični podatki o sestavi ocenjevalne skupine, število projektov, predloženih in izbranih za financiranje, uporaba finančnih sredstev Skupnosti, razdelitev nacionalnih sredstev, vrsta udeležencev, statistični podatki o državah, posredniške prireditve, dejavnosti razširjanja itd.) ter pregled napredka pri nadaljnjem povezovanju. Namenska izvedbena struktura opravi naknadno oceno učinka ob koncu skupnega programa Eurostars.

IV. Izvajanje programa

Skupni program Eurostars upravlja namenska izvedbena struktura. Prijavitelji predložijo predloge namenski strukturi na centralni ravni (enotna vstopna točka) po centraliziranem skupnem letnem razpisu za zbiranje predlogov z več roki. Predlagani projekti se ocenjujejo in izbirajo na centralni ravni na podlagi preglednih in enotnih meril za upravičenost in ocenjevanje po dvostopenjskem postopku. Predloge najprej ocenita vsaj dva neodvisna strokovnjaka, ki proučita tehnične in tržne vidike predlogov. Strokovnjaka lahko delujeta na daljavo. Nato mednarodna skupina za ocenjevanje, ki jo sestavljajo neodvisni strokovnjaki, prednostno razvrsti predloge. Prednostni seznam, ki je odobren na centralni ravni, je zavezujoč za dodeljevanje finančnih sredstev iz prispevka Skupnosti in nacionalnih namenskih proračunskih sredstev za projekte Eurostars. Namenska izvedbena struktura je odgovorna za spremljanje projektov, pri čemer bodo oblikovani skupni operativni postopki za upravljanje celotnega projekta. Upravne zadeve v zvezi z udeleženci izbranih projektov Eurostars vodijo njihovi ustrezni nacionalni programi.

V. Mehanizem financiranja

Skupni program Eurostars sofinancirajo sodelujoče države in Skupnost. Sodelujoče države določijo večletni finančni načrt za sodelovanje v skupnem programu Eurostars in prispevanje k sofinanciranju njegovih dejavnosti. Nacionalni prispevki lahko izvirajo iz obstoječih ali na novo oblikovanih nacionalnih programov, če so v skladu s pristopom od spodaj navzgor, značilnim za program Eurostars. Vsaka sodelujoča država lahko poveča nacionalna namenska finančna sredstva za skupni program Eurostars kadar koli med trajanjem programa.

Financiranje na ravni programa

Prispevek Skupnosti za skupni program Eurostars, ki ga upravlja namenska izvedbena struktura, se izračuna v vrednosti največ tretjine dejanskih prispevkov sodelujočih držav članic z zgornjo mejo 100 milijonov EUR. Finančni prispevek Skupnosti se doda najmanj 300 milijonom EUR, ki jih prispevajo sodelujoče države in tako znaša največ 25 % celotnih javnih sredstev, ki so na voljo v skupnem programu Eurostars.

Do 4,5 % finančnega prispevka Skupnosti se uporabi za kritje tekočih stroškov namenske izvedbene strukture za izvajanje skupnega programa Eurostars.

Finančni prispevek Skupnosti za izbrane projekte Eurostars lahko namenska izvedbena struktura prenese na nacionalne organe za financiranje, ki jih določijo sodelujoče države, na podlagi sporazuma, ki ga sklenejo nacionalni organi za financiranje in namenska izvedbena struktura. Namenska izvedbena struktura zagotovi, da nacionalni organi za financiranje dejansko prenesejo finančni prispevek Skupnosti na udeležence izbranih projektov Eurostars.

Financiranje projektov Eurostars

Pri dodeljevanju sredstev iz nacionalnih namenskih proračunov in prispevka Skupnosti izbranim projektom Eurostars se upošteva vrstni red na prednostnem seznamu. Finančni prispevek za udeležence teh projektov se izračuna v skladu s pravili financiranja sodelujočih nacionalnih programov.

V primeru posojil se uporabi standardni izračun za ekvivalent bruto podpore ob upoštevanju intenzivnosti subvencioniranja obresti in povprečne stopnje neuspeha osnovnega nacionalnega programa.

VI. Ureditev pravic intelektualne lastnine

Namenska izvedbena struktura sprejme politiko skupnega programa Eurostars v zvezi z intelektualno lastnino. Cilj take politike skupnega programa Eurostars v zvezi z intelektualno lastnino je spodbuditi ustvarjanje znanja ter uporabo in razširjanje rezultatov projektov v korist ciljne skupine MSP, ki se ukvarjajo z RR. Pri tem se je treba zgledovati po pristopu v skladu s pravili za udeležbo[33] v 7. okvirnem programu.

PRILOGA II

Ureditev upravljanja skupnega programa Eurostars

Namenska izvedbena struktura skupnega programa Eurostars je sekretariat programa EUREKA. Njena naloga je upravljanje skupnega programa Eurostars ter prejem, dodelitev in spremljanje finančnega prispevka Skupnosti za skupni program Eurostars.

Sistem upravljanja skupnega programa Eurostars vključuje štiri glavne organe:

46. „Skupina na visoki ravni EUREKA“ je sestavljena iz oseb, ki jih države članice programa EUREKA imenujejo kot visoke predstavnike, vključno s predstavnikom Evropske komisije. Odgovorna je za vključevanje novih držav v skupni program Eurostars.

47. „Skupina na visoki ravni Eurostars“ je sestavljena iz visokih predstavnikov programa EUREKA iz držav, ki sodelujejo v skupnem programu Eurostars. Evropska komisija lahko pošlje na njene sestanke predstavnika kot opazovalca. Pristojna je za nadzorovanje izvajanja skupnega programa Eurostars, predvsem za imenovanje članov svetovalne skupine programa Eurostars, odobritev operativnih postopkov za izvajanje skupnega programa Eurostars, odobritev načrtovanja in proračuna razpisov ter odobritev prednostnega seznama projektov Eurostars, ki prejmejo finančna sredstva.

48. „Svetovalna skupina Eurostars“ je sestavljena iz koordinatorjev nacionalnih projektov iz držav, ki sodelujejo v programu Eurostars, predseduje pa ji vodja sekretariata programa EUREKA. Svetovalna skupina Eurostars svetuje sekretariatu programa Eurostars v zvezi z izvajanjem skupnega programa Eurostars in ureditvijo izvajanja, ki vključuje postopke financiranja, postopek ocenjevanja in izbire, usklajevanje centralnih in nacionalnih postopkov ter spremljanje projektov. Svetuje glede načrtovanja rokov za letne razpise za zbiranje predlogov. Poleg tega svetuje tudi v zvezi z napredkom pri izvajanju skupnega programa, vključno z napredkom v zvezi z nadaljnjim povezovanjem.

49. Sekretariat programa EUREKA (ESE) deluje kot namenska izvedbena struktura za program Eurostars, pri čemer je vodja ESE zakoniti zastopnik programa Eurostars v odnosih s skupino na visoki ravni EUREKA, skupino na visoki ravni Eurostars, Evropsko komisijo, mrežo EUREKA in zunanjim svetom. Sekretariat programa EUREKA je pristojen za izvajanje skupnega programa Eurostars in je odgovoren predvsem za:

50. določitev letnega proračuna za razpise, centralizirano organizacijo skupnih razpisov za zbiranje predlogov in sprejemanje predlogov projektov (enotna vstopna točka);

51. centralizirana organizacija upravičenosti in ocenjevanja predlaganih projektov v skladu z enotnimi merili za upravičenost in ocenjevanje, centralizirana organizacija izbire predlogov projektov za financiranje ter spremljanje in nadaljnje spremljanje projektov;

52. prejem, dodeljevanje in spremljanje prispevka Skupnosti;

53. zbiranje finančnih poročil organov za financiranje v sodelujočih državah v zvezi z razdeljevanjem finančnih sredstev udeleženem projektov Eurostars;

54. spodbujanje skupnega programa Eurostars;

55. poročanje skupini na visoki ravni EUREKA, skupini na visoki ravni Eurostars, mreži EUREKA in Evropski komisiji o skupnem programu Eurostars, vključno z napredkom pri nadaljnjem povezovanju.

56. ZAKONODAJNI FINANČNI IZKAZ

1. NASLOV PREDLOGA:

Sodelovanje Skupnosti v programu za raziskave in razvoj, ki ga je sprejelo več držav članic in držav, pridruženih Sedmemu okvirnemu programu, ter je namenjen podpiranju MSP, ki se ukvarjajo z raziskavami in razvojem, kakor je navedeno v Odločbi.

2. OKVIR ABM/ABB (upravljanje proračuna na podlagi dejavnosti/oblikovanje proračuna na podlagi dejavnosti)

Zadevno(-a) področje(-a) in povezana(-e) dejavnost(-i):

Raziskave in tehnološki razvoj: Sedmi okvirni program.

Člen 169 Pogodbe o ustanovitvi Evropske skupnosti.

3. PRORAČUNSKE VRSTICE

3.1. Proračunske vrstice (vrstice za poslovanje in z njimi povezane vrstice za tehnično in upravno pomoč (nekdanje vrstice BA)) z navedbo imena postavke:

08.13 01 01 „Zmogljivosti“: „Raziskave v korist MSP“[34]

08.13 01 02 „Zmogljivosti“: „Raziskave v korist MSP“ „Skupni program Eurostars“[35].

3.2. Trajanje ukrepa in finančnega vpliva:

Prispevek Skupnosti za skupni program Eurostars bo predvidoma določen v postopku soodločanja Sveta in Parlamenta decembra 2007 za začetno obdobje, ki bo trajalo do 31. decembra 2013. Finančnega vpliva na proračun EU po letu 2013 ne bo več.

3.3. Značilnosti proračuna:

Proračunska vrstica | Vrsta odhodkov | Novo | Prispevek Efte | Prispevki držav prosilk | Razdelek v finančni perspektivi |

08.13 01 01 | neobvezni | dif.[36] | DA | DA | DA | št. [1A] |

08.13 01 02 | neobvezni | dif.[37] | DA | DA | DA | št. [1A] |

4. POVZETEK SREDSTEV

4.1. Finančna sredstva

Vsi zneski v tem izkazu so okvirni in izraženi s stalnimi vrednostmi.

4.1.1. Povzetek odobritev za prevzem obveznosti (OPO) in odobritev plačil (OP)

v milijonih EUR (na tri decimalna mesta natančno)

Vrsta odhodkov | Oddelek št. | Leto 2007 | 2008 | 2009 | 2010 | 2011 | 2012 in pozneje | Skupaj |

Odhodki iz poslovanja |

Odobritve za prevzem obveznosti (OPO) | 8.1. | a | 0 | 15,964 | 15,964 | 15,964 | 15,964 | 31,926 | 95,782 |

Odobritve plačil (OP) | b | 0 | 7,982 | 12,771 | 15,964 | 15,964 | 43,101 | 95,782 |

Upravni odhodki, ki jih referenčni znesek krije[38] |

Tehnična in upravna pomoč (NS) | 8.2.4. | c | 0 | 0,703 | 0,703 | 0,703 | 0,703 | 1,406 | 4,218 |

REFERENČNI ZNESEK SKUPAJ |

Odobritve za prevzem obveznosti | a+c | 0 | 16,667 | 16,667 | 16,667 | 16,667 | 33,332 | 100 |

Odobritve plačil | b+c | 0 | 8,685 | 13,474 | 16,667 | 16,667 | 44,507 | 100 |

Upravni odhodki, ki jih referenčni znesek ne krije[39] |

Človeški viri in z njimi povezani odhodki (NS) | 8.2.5. | d | 0,117 | 0,176 | 0,176 | 0,176 | 0,176 | 0,352 | 1,173 |

Upravni stroški, ki jih referenčni znesek ne krije, razen stroškov za človeške vire in z njimi povezanih stroškov (NS) | 8.2.6. | e | 0,007 | 0,014 | 0,014 | 0,021 | 0,014 | 0,035 | 0,105 |

Predvideni stroški financiranja ukrepa skupaj |

OPO, vključno s stroški za človeške vire, SKUPAJ | a+c+d+e | 0,124 | 16,857 | 16,857 | 16,864 | 16,857 | 33.719 | 101.278 |

OP, vključno s stroški za človeške vire, SKUPAJ | b+c+d+e | 0,124 | 8,875 | 13,664 | 16,864 | 16,857 | 44,894 | 101.278 |

Podrobnosti o sofinanciranju

(i) Programska raven

Prispevek Skupnosti do 100 milijonov EUR se zagotovi glede na naložbe sodelujočih držav članic in drugih sodelujočih držav, ki v obdobju od leta 2008 do 2013 prek svojih nacionalnih programov prispevajo najmanj 300 milijonov EUR. Če bodo sodelujoče države članice in druge sodelujoče države prispevale manj kot 300 milijonov EUR, bo tudi prispevek Skupnosti manj kot 100 milijonov EUR in bo izračunan kot tretjina dejanskih finančnih prispevkov sodelujočih držav članic in drugih sodelujočih držav.

Načrtuje se, da bo Skupnost svoje prispevke plačala z letnim predfinanciranjem, ki naj bi v povprečju znašalo 16,667 milijona EUR. Plačilo bo postalo pravnomočno, ko bo Komisija odobrila stroške.

Del prispevka Skupnosti bo porabljen za pokrivanje tekočih stroškov namenske izvedbene strukture skupnega programa Eurostars v višini največ 4,5 % prispevka Skupnosti[40]. To vključuje upravljanje programa, komunikacijo, informacijsko tehnologijo, potne stroške in ocenjevanje predlogov za projekte. Režijski stroški (objekt, pisarniški material, del informacijske infrastrukture, ogrevanje, itd.) se pokrivajo iz proračuna sekretariata Eureka, ki ga financirajo člani programa EUREKA. Stroške, povezane z upravnim obravnavanjem udeležencev projektov na nacionalni ravni, krijejo sodelujoče države[41].

(ii) Projektna raven

Pri dodeljevanju sredstev iz nacionalnih namenskih proračunov in prispevka Skupnosti izbranim projektom Eurostars se upošteva vrstni red na prednostnem seznamu. Finančni prispevek za udeležence teh projektov se izračuna v skladu s pravili financiranja sodelujočih nacionalnih programov.

Finančni prispevek Skupnosti za izbrane projekte Eurostars lahko namenska izvedbena struktura prenese na nacionalne organe za financiranje, ki jih določijo sodelujoče države, na podlagi sporazuma, ki ga sklenejo nacionalni organi za financiranje in namenska izvedbena struktura. Namenska izvedbena struktura zagotovi, da nacionalni organi za financiranje dejansko prenesejo finančni prispevek Skupnosti na udeležence izbranih projektov Eurostars.

Nazadnje, organizacije, ki sodelujejo v izbranih projektih Eurostars, te projekte sofinancirajo v skladu s sporazumom, ki ga sklenejo namenska izvedbena struktura in organi sodelujočih držav za financiranje.

v milijonih EUR (na tri decimalna mesta natančno)

Organ, ki sofinancira ukrep | Leto 2007 | 2008 | 2009 | 2010 | 2011 | 2012 in pozneje | Skupaj |

Sodelujoče države članice | f | 0 | 50 | 50 | 50 | 50 | 100 | 300 |

Prispevek Skupnosti | a+c | 0 | 16,667 | 16,667 | 16,667 | 16,667 | 33,332 | 100 |

Upravni odhodki | d+e | 0,124 | 0,190 | 0,190 | 0,197 | 0,190 | 0,387 | 1,278 |

OP, vključno s sofinanciranjem, SKUPAJ | a+c+d+e+f | 0,124 | 66,857 | 66,857 | 66,864 | 66,857 | 133,719 | 401,278 |

4.1.2. Skladnost s finančnim načrtovanjem

( Predlog je skladen s sedanjim finančnim načrtovanjem.

( Predlog bo zahteval ponovno načrtovanje ustreznega razdelka v finančni perspektivi.

( Predlog lahko zahteva uporabo določb Medinstitucionalnega sporazuma[42] (tj. instrumenta prilagodljivosti ali spremembe finančne perspektive).

4.1.3. Finančni vpliv na prihodke

( Predlog nima finančnih posledic za prihodke.

( Predlog ima finančni vpliv – učinek na prihodke je naslednji:

v milijonih EUR (na eno decimalno mesto natančno)

Pred ukrepom [Leto n] | Stanje po ukrepu |

Število potrebnih človeških virov SKUPAJ |

5. ZNAČILNOSTI IN CILJI

5.1. Potreba, ki jo je treba kratkoročno ali dolgoročno kriti

Prispevek Skupnosti je potreben za vzpostavitev in delovanje skupnega programa Eurostars, da se omogoči sofinanciranje dejavnosti s sodelujočimi državami članicami in drugimi sodelujočimi državami. Prispevek Skupnosti bo uporabljen predvsem za sofinanciranje udeležencev v izbranih projektih Eurostars po javnih razpisih za zbiranje predlogov.

5.2. Dodana vrednost zaradi vključitve Skupnosti, skladnost predloga z drugimi finančnimi instrumenti in možne sinergije

Skupni program Eurostars bo združeval sredstva Skupnosti in nacionalna ter zasebna sredstva za financiranje, namenjena podpori tržno usmerjenih raziskav, opravljenih v okviru nadnacionalnih projektov, ki jih začnejo in vodijo MSP, ki se ukvarjajo z RR. Sodelovanje v projektu naj bi tem podjetjem omogočilo, da razvijejo nove proizvode, postopke in storitve ter močno okrepijo svojo konkurenčnost na evropskem in svetovnem trgu.

Dodana vrednost zaradi vključitve Skupnosti je precejšnja, ker:

bo intervencija Skupnosti omogočila oblikovanje novega pravnega okvira, v katerem se lahko združijo finančna sredstva Skupnosti in nacionalna finančna sredstva v okviru skupne strategije za spodbujanje mednarodnih skupnih projektov na področju raziskav in razvoja ter inovacij v korist MSP, ki se ukvarjajo z RR. To sicer ne bi bilo mogoče z uporabo obstoječih struktur, sploh pa ne s potrebno kritično maso.

Skupni program Eurostars se bo odzival na izzive, s katerimi se spopadajo MSP, ki se ukvarjajo z RR in imajo veliko možnosti za rast, s predlogom sistema podpore, ki zagotavlja nekaj časa za odločitve o financiranju, prožnost pri sestavi partnerstva ter usklajeno in zavarovano financiranje. Ta program je dejansko namenjen MSP, ki se ukvarjajo z RR in imajo veliko možnosti za rast ter bi lahko v prihodnosti postala velika evropska podjetja.

Nazadnje, predlagani sistem bo ustvaril spodbude za večje nacionalno in industrijsko vlaganje v raziskave in razvoj ter inovacije na vseh znanstvenih in tehnoloških področjih ter tako prispeval k barcelonskemu cilju, po katerem bi bilo 3 % evropskega BDP namenjenega raziskavam in razvoju.

5.3. Cilji in pričakovani rezultati predloga ter z njimi povezani kazalniki v okviru ABM

Glavni operativni cilj tega zakonodajnega predloga, in sicer sodelovanje Skupnosti v skupnem raziskovalnem in razvojnem ter inovacijskem programu, ki ga izvaja več držav članic na področju MSP, ki se ukvarjajo z RR, je bil že predviden v Sedmem okvirnem programu za raziskave, tehnološki razvoj in predstavitvene dejavnosti ter v njegovem posebnem programu „Zmogljivosti“.

Cilji politike, povezani s tem operativnim ciljem:

Ustvariti trajnostni evropski mehanizem podpore MSP, ki se ukvarjajo z RR in imajo veliko možnosti za rast ter želijo opravljati lastne raziskave v sodelovanju z drugimi partnerji. S podpiranjem teh podjetij bo skupni program Eurostars prispeval k izboljševanju konkurenčnosti evropskih MSP, spodbujal inovacije, zaposlovanje in gospodarske spremembe ter tako pripomogel k doseganju lizbonskih in barcelonskih ciljev.

Znanstveno, upravno in finančno povezovanje sodelujočih nacionalnih programov ali večjih delov teh nacionalnih programov.

Tehnološki in gospodarski cilji

- Spodbujanje MSP, ki se ukvarjajo z RR, da bi ustvarjali nove gospodarske dejavnosti na podlagi rezultatov RR ter pripeljali na trg nove proizvode, postopke in storitve hitreje, kot bi bilo to sicer mogoče;

- spodbujanje tehnološkega in poslovnega razvoja ter internacionalizacija teh podjetij.

Vložek Komisije so sredstva, navedena v oddelku 4.1.

Rezultati so: (a) vzpostavitev skupnega programa Eurostars in (b) projekti na področju raziskav, razvoja in inovacij, izbrani in začeti po javnih razpisih za zbiranje predlogov v okviru skupnega programa Eurostars.

Naslednje pričakovane rezultate je mogoče izmeriti s spodaj navedenimi kazalniki (2008–2013). Te kazalnike je mogoče še podrobneje opisati in dopolniti z dodatnimi kazalniki v sporazumu, ki ga skleneta Komisija in namenska izvedbena struktura.

1. Spodbujanje sodelujočih držav k vlaganju in sofinanciranju skupnega programa Eurostars

- Nacionalna finančna sredstva, dodeljena projektom Eurostars in dejansko porabljena za te projekte: cilj je 300 milijonov EUR, ki jih porabijo sodelujoči nacionalni programi.

- Nacionalna sredstva, ki se prispevajo za skupne razpise: sodelujoče države so se zavezale, da bodo za skupne razpise letno prispevale vsaj 50 milijonov EUR (razen v prvem letu delovanja skupnega programa Eurostars).

2. Učinkovitost programa

- Zahtevani čas od roka do dneva, ko je treba informacije o rezultatu ocenjevanja poslati prosilcem: do sredine programa ta čas ne sme biti daljši od štirih mesecev.

3. Napredek pri povezovanju nacionalnih programov

3.1 Znanstveno povezovanje

- Učinkovito centralizirano ocenjevanje, ki ga opravljajo neodvisni strokovnjaki, in centralizirane odločitve o izboru.

- Uskladitev nacionalnih postopkov. Do sredine programa se sporazum o financiranju s posameznimi udeleženci podpiše najpozneje šest mesecev po roku.

3.2 Upravno povezovanje

- Namenska izvedbena struktura je vzpostavljena in učinkovito izvaja skupni program Eurostars.

3.3 Finančno povezovanje

- Projekti, izbrani na centralni ravni, se dejansko sofinancirajo iz sodelujočih nacionalnih programov v skladu z vrstnim redom na prednostnem seznamu.

- Prispevek Skupnosti se dodeli projektom v skladu z vrstnim redom na prednostnem seznamu.

5.4. Metoda izvedbe (okvirno)

( Centralizirano upravljanje

( neposredno Komisija

( posredno s prenosom na:

( izvajalske agencije

( organe, ki so jih ustanovile Skupnosti, kakor je navedeno v členu 185 Finančne uredbe

( nacionalne ali mednarodne organe javnega sektorja/organe zasebnega prava, ki opravljajo javne storitve in za katere jamčijo države članice in druge sodelujoče države.

( Deljeno ali decentralizirano upravljanje

( z državami članicami

( s tretjimi državami

( Skupno upravljanje z mednarodnimi organizacijami (treba jih je navesti)

Opombe:

Finančni prispevek Skupnosti za skupni program bo izplačan namenski izvedbeni strukturi, ki bo delovala v imenu držav članic in drugih sodelujočih držav v skladu z določbami členov 54 in 56 Finančne uredbe. Namenska izvedbena struktura bo upravljala skupni program Eurostars ter prejemala, dodeljevala in nadzirala finančni prispevek Skupnosti. Struktura, ki so jo določile sodelujoče države članice in druge sodelujoče države, je sekretariat programa EUREKA. Vodstvena struktura je podrobneje opisana v Prilogi II k Odločbi.

6. NADZOR IN VREDNOTENJE

6.1. Sistem nadzora

Po vzpostavitvi se bo skupni program Eurostars spremljal z letnimi poročili, ki jih bo zagotovila namenske izvedbena struktura. Ta poročila bodo vsebovala podroben pregled izvajanja skupnega programa v skladu s kazalniki, navedenimi v oddelku 5.3.

6.2. Vrednotenje

6.2.1. Predhodno vrednotenje

Predlagana pobuda se obravnava kot del predhodne ocene predloga Sedmega okvirnega programa.

6.2.2. Ukrepi, sprejeti po vmesnem/naknadnem vrednotenju (na podlagi podobnih preteklih izkušenj):

Predlagani model upravljanja temelji na izkušnjah, pridobljenih pri prvi pobudi v skladu s členom 169, ki se je izvajala med Šestim okvirnim programom, in sicer pobudi EDCTP.

6.2.3. Oblika in pogostnost prihodnjega vrednotenja

Vmesno in končno ocenjevanje skupnega programa Eurostars bo opravila Komisija, vključevalo pa bo kakovost in učinkovitost izvajanja, vključno z znanstvenim, upravnim in finančnim povezovanjem skupnega programa Eurostars ter napredkom pri doseganju ciljev, določenih v Prilogi I. Komisiji lahko pomagajo neodvisni strokovnjaki.

7. Ukrepi proti goljufijam

Člen 7 Odločbe o vzpostavitvi skupnega programa Eurostars določa, da bi morale pri izvajanju skupnega programa Eurostars sodelujoče države članice in druge sodelujoče države sprejeti zakonodajne, ureditvene, upravne ali druge ukrepe za zaščito finančnih interesov Skupnosti. Sodelujoče države članice in druge sodelujoče države zagotovijo zlasti ustrezna jamstva v zvezi s celotnim povračilom kakršnih koli zneskov, dolgovanih Skupnosti, iz namenske izvedbene strukture.

Člen 8 Odločbe o ustanovitvi skupnega programa Eurostars določa, da lahko Komisija in Računsko sodišče prek svojih uradnikov ali zastopnikov opravljata vse preglede in inšpekcije, da se zagotovi ustrezno upravljanje sredstev Skupnosti ter da se zaščitijo finančni interesi Skupnosti pred zlorabami ali nepravilnostmi. V ta namen sodelujoče države članice in druge sodelujoče države in/ali namenska izvedbena struktura Komisiji in Računskemu sodišču pravočasno predložijo vse ustrezne dokumente.

Nadaljnji ukrepi za preprečevanje goljufij se bodo uresničevali kot del podrobnega sporazuma med Skupnostjo in namensko izvedbeno strukturo.

8. PODROBNOSTI O SREDSTVIH

8.1. Cilji predloga z vidika stroškov financiranja

odobritve za prevzem obveznosti v mio EUR (na tri decimalna mesta natančno)

Leto 2007 | Leto 2008 | Leto 2009 | Leto 2010 | Leto 2011 | Leto 2012 |

Uradniki ali začasno osebje[46] (XX 01 01) | A*/AD |

B*, C*/AST |

Osebje[47], financirano iz člena XX 01 02 |

Drugo osebje[48], financirano iz člena XX 01 04/05 |

SKUPAJ |

8.2.2. Opis nalog, ki izhajajo iz ukrepa

8.2.3. Človeški viri – viri delovnih mest (obvezno)

( Delovna mesta, trenutno dodeljena za upravljanje programa, ki se nadomesti ali podaljša

( Delovna mesta, ki so bila predhodno dodeljena pri izvajanju LSP/PPP za leto n

( Delovna mesta, potrebna v naslednjem postopku LSP/PPP

( Delovna mesta, ki bodo zapolnjena s prerazporeditvijo obstoječih človeških virov znotraj službe (notranja prerazporeditev)

( Delovna mesta, potrebna za leto n, ki niso predvidena pri izvajanju LSP/PPP za zadevno leto

8.2.4. Drugi upravni odhodki, ki jih referenčni znesek krije

v milijonih EUR (na tri decimalna mesta natančno)

Leto 2007 | Leto 2008 | Leto 2009 | Leto 2010 | Leto 2011 | Leto 2012 in pozneje | SKUPAJ |

Druga tehnična in upravna pomoč |

- notranja |

- zunanja |

Tehnična in upravna pomoč SKUPAJ | 0 | 0,703 | 0,703 | 0,703 | 0,703 | 1,406 | 4,218 |

V povprečju je za tekoče stroške namenske izvedbene strukture na leto predvidenih 703 000 EUR. To vključuje upravljanje programa, komunikacijo, informacijsko tehnologijo, potne stroške in ocenjevanje predlogov. Šest let, kolikor traja ta program, ti stroški ostanejo v mejah 4,5 % prispevka Skupnosti.

Naloge, ki jih mora opraviti namenska izvedbena struktura, so naslednje:

- določitev letnega proračuna za razpise, centralizirana organizacija skupnih razpisov za zbiranje predlogov in sprejemanje predlogov projektov (enotna vstopna točka);

- centralizirana organizacija upravičenosti in ocenjevanja predlaganih projektov v skladu z enotnimi merili za upravičenost in ocenjevanje, centralizirana organizacija izbire predlogov projektov za financiranje ter spremljanje in nadaljnje spremljanje projektov;

- prejem, dodeljevanje in spremljanje prispevka Skupnosti;

- zbiranje finančnih poročil organov za financiranje v sodelujočih državah članicah, in drugih sodelujočih državah v zvezi z razdeljevanjem finančnih sredstev udeležencem projektov Eurostars;

- spodbujanje skupnega programa Eurostars;

- poročanje skupini na visoki ravni EUREKA, skupini na visoki ravni Eurostars, mreži EUREKA in Evropski komisiji o skupnem programu Eurostars, vključno z napredkom pri nadaljnjem povezovanju.

Izračun – Predvideni stroški namenske izvedbene strukture |

Stroški so predvideni na podlagi ocen, ki jih je med pripravo tega predloga zagotovil program EUREKA. - Upravljanje programa Eurostars: upravitelj (120 000) + pisarniško osebje (25 000) - Komunikacije: uradnik za komunikacije (40 000) + dogodki (20 000) + material in tisk (30 000) + spletna stran (5 000) - Informacijska tehnologija: uradnik za informacijsko tehnologijo (60 000) + vzdrževanje in licence (60 000) - Potni stroški (20 000) - Ocenjevanje predlogov z neodvisnimi strokovnjaki: plačilo strokovnjakov (262 500) + potni stroški (35 000) - Podpora pri ocenjevanju: projektni uradnik (s skrajšanim delovnim časom, 25 000) Ti tekoči stroški skupnega programa Eurostars se krijejo iz prispevka Skupnosti do zgornje meje 4,5 %. Dodatni viri, ki jih zagotavlja sekretariat programa EUREKA in jih plača neposredno mreža EUREKA, po potrebi vključno z osebjem, niso vključeni v to oceno. Poleg tega upravno urejanje dokumentacije v zvezi s projekti, ki ga opravljajo sodelujoči nacionalni programi, ni vključeno v to oceno in ga bodo neposredno krile sodelujoče države članice. |

8.2.5. Stroški financiranja človeških virov in z njimi povezani stroški, ki jih referenčni znesek ne krije

v milijonih EUR (na tri decimalna mesta natančno)

Vrsta človeških virov | Leto 2007 | Leto 2008 | Leto 2009 | Leto 2010 | Leto 2011 | Leto 2012 and later |

Uradniki in začasno osebje Proračunska vrstica 08.01 01 | 0,117 | 0,176 | 0,176 | 0,176 | 0,176 | 0.352 |

Osebje, financirano iz člena XX 01 02 (pomožno osebje, napoteni nacionalni izvedenci, pogodbeno osebje itd.) (navesti proračunsko vrstico) |

Stroški za človeške vire in z njimi povezani stroški (ki jih referenčni znesek NE krije) SKUPAJ | 0,117 | 0,176 | 0,176 | 0,176 | 0,176 | 0.352 |

Izračun – Uradniki in začasni uslužbenci |

Povprečni strošek 117 000 eurov na delovno mesto/EPDČ. V letu 2007 se v fazi pogodbenih pogajanj upošteva 1 EPDČ. Med letoma 2008 in 2013 se upošteva 1,5 EPDČ. |

Izračun – Osebje, financirano iz člena XX 01 02 |

[…] |

Službe Komisije od leta 2008 za nadaljnje spremljanje te pobude predvidevajo 1,5 EPDČ na leto. V fazi pogodbenih pogajanj, ki naj bi se začela v drugi polovici leta 2007, je potreben 1 EPDČ. Glavne naloge bodo:

- sodelovanje na sestankih skupine na visoki ravni Eureka in na sestankih skupine na visoki ravni Eurostars kot opazovalec, 4 dvodnevni sestanki na leto (raven direktorjev);

- sodelovanje na sestankih svetovalne skupine Eurostars 4- ali 5-krat na leto (raven projektnih uradnikov);

- sodelovanje na delavnicah in dogodkih za razširjanje informacij 2- ali 3-krat na leto (raven projektnih uradnikov);

- pogajanja in priprava sporazuma z namensko izvedbeno strukturo (raven projektnih uradnikov + raven pomočnikov);

- spremljanje izvajanja na podlagi letnih poročil in usklajevanje srednjeročnih in končnih ocenjevanj (raven projektnih uradnikov);

- finančne in pravne revizije izvajanja skupnega programa (raven finančnih uradnikov).

8.2.6. Drugi upravni odhodki, ki jih referenčni znesek ne krije

v milijonih EUR (na tri decimalna mesta natančno) |

Leto 2007 | Leto 2008 | Leto 2009 | Leto 2010 | Leto 2011 | Leto 2012 in pozneje | SKUPAJ |

08 01 02 11 01 – Misije | 0,007 | 0,014 | 0,014 | 0,014 | 0,014 | 0,028 | 0,091 |

08 01 02 11 02 – Sestanki in konference |

08 01 02 11 03 – Odbori[50] |

08 01 02 11 04 – Študije in konzultacije |

08 01 02 11 05 – Informacijski sistemi |

2 Drugi odhodki za poslovodenje skupaj (08 01 02 11) | 0,007 | 0,014 | 0,014 | 0,014 | 0,014 | 0,028 | 0,091 |

3 Drugi odhodki upravne narave Neodvisni strokovnjaki za vmesni in končni pregled. | 0,007 | 0,007 | 0,014 |

Upravni odhodki, razen stroškov za človeške vire in z njimi povezanih stroškov (ki jih referenčni znesek NE krije), SKUPAJ | 0,007 | 0,014 | 0,014 | 0,021 | 0,014 | 0,035 | 0,105 |

Izračun – Drugi upravni odhodki, ki jih referenčni znesek ne krije |

Misije: Stroški temeljijo na povprečnih potnih stroških 700 EUR na misijo plus 149,63 EUR dnevnice; povprečno trajanje misije je 1,5 dneva; število in vrsta misij: 4 misije na leto za udeležbo dveh uradnikov na sestankih skupin na visoki ravni EUREKA/Eurostars, 3 misije na leto za udeležbo enega uradnika na delavnicah ali drugih dogodkih, 4 misije na leto za udeležbo enega uradnika na sestankih svetovalne skupine Eurostars, kadar ne potekajo v Bruslju. Za leto 2007 je predvidena polovica letnih stroškov. Zunanja pomoč: predvideni stroški za zunanjo pomoč pri vmesnem in končnem ocenjevanju (s tremi zunanjimi strokovnjaki po 450 EUR na dan za tri dni + potni stroški v višini 700 EUR + dnevnice v višini 448,89 na strokovnjaka). |

[1] Islandija, Izrael, Norveška, Švica in Turčija.

[2] Svet za konkurenčnost, 25. in 26. november 2004, 14687/04 (Presse 323).

[3] UL C 320 E, 15.12.2005, str. 259.

[4] Sklep št. 1982/2006/ES, UL L 412, 30.12.2006, str. 1.

[5] UL L 400, 30.12.2006, str. 86.

[6] Odločba št. 974/2006/ES, UL L 400, 30.12.2006, str. 299.

[7] Delovni program 2007, „Raziskave v korist MSP“, C(2006)563, 26.2.2007.

[8] Opredelitev MSP v skladu s Priporočilom Komisije 2003/361/ES, UL L124, 20.5.2003, str. 36.

[9] COM(2006) 349 konč., 29.6.2006.

[10] Pregled stanja na področju vlaganj v industrijske raziskave in razvoj v EU za leto 2005, Evropska komisija.

[11] K evropskemu prostoru za raziskave, znanost, tehnologijo in inovacije, ključne številke 2005, Evropska komisija.

[12] Ocena učinka in predhodno vrednotenje, delovni dokument osebja Komisije, SEC(2005)430, Priloga 1. COM(2006) 349 konč., 29.6.2006.

[13] COM(2006) 349 konč., 29.6.2006.

[14] COM(2000) 6 konč., 18.1.2000.

[15] COM(2007) 161 konč., 4.4.2007.

[16] Akcijski načrt za okoljske tehnologije (ETAP – Environmental Technologies Action Plan), program za pomoč okoljski usklajenosti za MSP (ECAP – Environmental Compliance Assistance Programme for SMEs).

[17] Pri povprečni stopnji financiranja v višini 50 % 400 milijonov EUR iz javnih razpisov za podporo za dodatnih 400 milijonov zasebnih sredstev, vloženih v projekte RR kot lastni prispevek udeležencev projekta. Pri najvišji stopnji financiranja v višini 75 % bi bili lahko skupni stroški projekta 400/0,75 milijona EUR= 533 milijonov EUR, kar pomeni, da bi bil v tem primeru zasebni prispevek 133 milijonov EUR.

[18] Sklep št. 1982/2006/ES, UL L 412, 30.12.2006, str. 1.

[19] UL C […], […], str. […].

[20] UL C […], […], str. […].

[21] UL C […], […], str. […].

[22] UL L 412, 30.12.2006, str. 1.

[23] UL L 400, 30.12.2006, str. 299.

[24] P6_TA(2005)0077, UL C320E/259, 15.12.2005.

[25] COM(2003) 226 konč./2.

[26] UL L 248, 16.9.2002, str. 1. Uredba, kakor je spremenjena z Uredbo (ES, Euratom) št. 1995/2006 (UL L 390, 30.12.2006, str. 1).

[27] UL L 357, 31.12.2002, str. 1. Uredba, kakor je nazadnje spremenjena z Uredbo (ES, Euratom) št. XXXX/2007 (UL L …).

[28] UL L 312, 23.12.1995, str. 1.

[29] UL L 292, 15.11.1996, str. 2.

[30] UL L 136, 31.05.1999, str. 1.

[31] UL C 323, 30.12.2006, str. 1.

[32] UL L 124, 20.5.2003, str. 36.

[33] UL L 391, 30.12.2006, str. 1.

[34] 08.13 je proračunska vrstica za operativne stroške za ukrepe v okviru „Raziskav v korist MSP“; treba je uvesti postavko 08 13 01 01.

[35] Postavka 08 13 01 02 bo uvedena za kritje stroškov, povezanih s skupnim programom Eurostars.

[36] Diferencirana sredstva.

[37] Diferencirana sredstva.

[38] To so podporni izdatki za tekoče stroške namenske izvedbene strukture skupnega programa Eurostars. Ta znesek se ne upošteva pri zgornji meji upravnih izdatkov Sedmega okvirnega programa (6 %).

[39] Ta referenčni znesek je prispevek Skupnosti skupnemu programu Eurostars.

[40] 4,5 % prispevkov Skupnosti, ki bodo porabljeni za kritje tekočih stroškov, povezanih z izvajanjem skupnega programa Eurostars, ni zajetih v članarino, ki jo je treba vsako leto plačati programu EUREKA.

[41] Predvsem posamezni sporazumi o financiranju udeležencev v izbranih projektih Eurostars se sklenejo z nacionalnimi organi za financiranje.

[42] Glej točki 19 in 24 Medinstitucionalnega sporazuma.

[43] Dodatne stolpce je treba dodati, če je to potrebno, tj. če ukrep traja več kot 6 let.

[44] Kot je opisano v oddelku 5.3.

[45] Uradniki Komisije ne bodo delali v namenski izvedbeni strukturi za skupni program Eurostars.

[46] Stroški, ki jih referenčni znesek NE vključuje.

[47] Stroški, ki jih referenčni znesek NE vključuje.

[48] Stroški, ki so vključeni v referenčni znesek.

[49] Treba se je sklicevati na posebni zakonodajni finančni izkaz zadevne(-ih) izvajalske(-ih) agencije (agencij).

[50] Treba je opredeliti vrsto odbora in skupino, v katero spada.